**Prof. dr. Katarina Vogel-Mikuš**

Prof. dr. Katarina Vogel-Mikuš je od leta 2000 zaposlena na Oddelku za biologijo Biotehniške fakultete Univerze v Ljubljani, kjer je leta 2006 tudi doktorirala. Leta 2009 je bila izvoljena v naziv docentke, leta 2015 pa v naziv izredne profesorice za področje fiziologije rastlin. Leta 2017 je tri mesece gostovala na Univerzi v Trstu, po en mesec pa na sinhrotronu Elettra v Trstu in na Ithemba LABS v Cape Townu. Njeni znanstveni dosežki sodijo na področje interakcij kovin in nanodelcev z rastlinami in glivami ter mineralne prehrane rastlin za namen biološke obogatitve. Pri tem uporablja in razvija metode na osnovi pospešenih delcev ter sinhrotronske in laserske svetlobe za namen slikanja porazdelitve elementov v rastlinskih tkivih. Je (so)avtorica več kot sto izvirnih znanstvenih člankov in številnih vabljenih predavanj na mednarodnih simpozijih, h-indeks citiranosti del je 20. Je vodja projekta Javne agencije za raziskovalno dejavnost in komplementarnega projekta ERC. Je članica mednarodnih znanstvenih odborov na sinhrotronih CLS, Kanada, ESRF, Francija in DESY, Nemčija. Njeno pedagoško delo zajema (so)mentorstva pri štirih doktoratih ter prek tridesetih diplomah in magisterijih.